**Aalto-satelliittisarja** on Aalto-yliopiston opiskelijaprojekteina toteutettu satelliittisarja. Vuoden 2017 toukokuuhun mennessä sarjan satelliiteista yksi oli laukaistu, yksi odotti laukaisua ja yksi oli työn alla.

Satelliitit
-----------

### Aalto-1

*Pääartikkeli: Aalto-1*
Aalto-1:n avaruuteen lähetettävä lentomalli maaliskuussa 2016.
**Aalto-1** on Aalto-yliopiston avaruustekniikan opiskelijaprojektina toteutettava CubeSat-satelliitti, jonka kehittäminen alkoi keväällä 2010. Satelliitin laukaisua on lykätty useita kertoja, ja se oli tarkoitus laukaista maaliskuun 2017 tilanteessa PSLV-XL-kantoraketilla Intiasta saman vuoden huhtikuussa. Aalto-1 oli aiemmin tarkoitus laukaista yhdysvaltalaisella Falcon 9 -raketilla Formosat-5 -satelliitin laukaisun toissijaisena hyötykuormana yhdessä liki 90 muun piensatelliitin kanssa, mutta tämä laukaisu peruuntui, kun Aalto-1 ja muut lennolle suunnitellut toissijaiset hyötykuormat siirrettiin laukaistavaksi muilla kantoraketeilla Falcon 9:n toistuneiden aikatauluviivästysten jälkeen. Aalto-1 on ensimmäinen kokonaisuudessaan Suomessa suunniteltu ja rakennettu satelliitti. Projektin tavoitteena on opiskella satelliitin rakentamista, sekä demonstroida satelliittiin asennettujen hyötykuormien toimintaa.

Aalto-1:n tehtävä avaruudessa koostuu kahdesta pääosasta. Ensimmäisessä vaiheessa havainnollistetaan satelliitin AaSI- ja RADMON-hyötykuormien toimintaa niiden käyttöönoton jälkeen. Havainnollistamisvaiheen jälkeen tehtävän tiedeosio alkaa. Tiedeosio on jaettu kahteen alaosioon, joista ensimmäisessä käytetään Maan kaukokartoitukseen tarkoitettua AaSI-spektrometriä ja avaruussäteilyä mittaavaa RADMON-säteilymittaria. Jälkimmäinen alaosio on tarkoitettu plasmajarrun käyttöön. Koko satelliittimissio kestää kaksi vuotta.

### Aalto-2

Aalto-2:n insinöörimalli syyskuussa 2018.
*Pääartikkeli: Aalto-2*
**Aalto-2** on Aalto-yliopiston avaruustekniikan opiskelijaprojektina toteutettava CubeSat-satelliitti, jonka kehittäminen alkoi vuonna 2012. Kahden CubeSat-yksikön kokoinen Aalto-2 kuuluu eurooppalaiseen QB50-hankkeeseen, jonka suunnitelmana on laukaista 50 CubeSat-satelliittia matalalle maan kiertoradalle. Satelliitti läpäisi esisuunnittelukatselmuksen (PDR, lyhenne sanoista *Preliminary Design Review*) vuoden 2013 toukokuuhun mennessä. Aalto-2 ja 39 muuta nanosatelliittia vietiin Orbital ATK:n Cygnus-kapselin sisällä Atlas V -kantoraketilla Kansainväliselle avaruusasemalle 18. huhtikuuta 2017. Satelliitit jaetaan kahteen erään. Ensimmäinen erä lähetetään kiertoradalleen 90 päivää toista erää aiemmin, jotta satelliitiparvi saataisiin mahdollisimman levittäytyneeksi. Parven on tarkoitus tutkia 90–320 kilometrin korkeudella sijaitsevaa alempaa termosfääriä, jonka läpi kulkiessaan satelliitit mittaavat muun muassa yläilmakehän plasman ominaisuuksia ja hiukkasia. Satelliitit ohittavat yleensä nopeasti termosfäärin ja joukkovoiman etu onkin siinä, että satelliittiparvi kerää enemmän ja monipuolisempaa dataa. Aalto-2:n rakentaminen oli käynnissä maaliskuussa 2015.

### Aalto-3

Aalto-3:n mock-up-malli tammikuussa 2019.
*Pääartikkeli: Aalto-3*
**Aalto-3** on Aalto-yliopiston avaruustekniikan opiskelijaprojektina toteutettava CubeSat-nanosatelliitti, ja sen suunniteltu paino on 1,3 kg. Yksi Aalto-3-projektin tavoitteista on kehittää maasatelliittiyhteyksien standardeja, ja pyrkiä osoittamaan Aalto-yliopistossa kehitetyn 5G-ohjelmistoradion käyttökelpoisuuden avaruusteknologiassa. 20 opiskelijan ryhmä on aloittanut suunnittelun ensimmäisiä koekytkentälevytestejä varten. Satelliitti on tarkoitus laukaista vuonna 2019.

Vuonna 2016 joulukuussa ilmoitettiin, että Aalto-3 opiskelijatiimin aktiivit aikovat hakea, ESA:n FYS-koulutusohjelmaan (Fly Your Satellite), jossa aktiivit saisivat ESA:n opetusta satelliittitekniikasta ja -projekteista sekä ilmaisen laukaisun - mikäli satelliitti valmistuu ajallaan.

Lähteet
-------

1. ↑  Mäkinen, Jari: Yllätyskäänne: Aalto-1 pääsee avaruuteen huhtikuussa intialaisella raketilla *tiedetuubi.fi*.  6.3.2017. Tiedetuubi.  Arkistoitu 10.3.2017. Viitattu 9.3.2017. (englanniksi)
2. ↑  Mäkinen, Jari: Aalto-1 laukaistaan avaruuteen syksyllä 2015 *tiedetuubi.fi*.  18.12.2014. Tiedetuubi.  Arkistoitu 31.12.2014. Viitattu 31.12.2014.
3. ↑  Pajunen, Ilpo: Ensimmäinen suomalainen satelliitti viimeisiä testejä vaille valmis lähtöön – rahtimaksu 50 000 euroa kilolta *yle.fi*.  11.11.2015. Yleisradio Oy. Viitattu 24.5.2017.
4. 1 2 3  Aalto-1 Experiment Interface Document (EID) (PDF) (s. 7–9)  16.10.2013. Aalto University School of Electrical Engineering.  Arkistoitu 24.9.2015. Viitattu 24.5.2017. (englanniksi)
5. ↑  Suominen, Mikko: Aalto-1 kohoaa avaruuteen 2015 *hs.fi*.  8.5.2014. Helsingin Sanomat.  Arkistoitu 31.12.2014. Viitattu 31.12.2014.
6. ↑  Jovanović, Nemanja: Aalto-2 satellite attitude control system (PDF) (s. 3)  18.8.2014. Aalto University School of Electrical Engineering. Viitattu 11.11.2015. (englanniksi)
7. 1 2  Satelliittiprojektit lisääntyvät Aallossa *into.aalto.fi*.  29.5.2013. Aalto-yliopisto.  Arkistoitu 18.5.2015. Viitattu 12.5.2015.
8. ↑  Hotakainen, Markus: Aalto-1 nousee kiertoradalle.  *Tieteessä tapahtuu*, 2016, nro 2. Artikkelin verkkoversio.
9. ↑  Seuraava nanosateliittirykelmä valmiina matkaan - mukana suomalainen Aalto-2  16.2.2017. Tiedetuubi.  Arkistoitu 3.3.2017. Viitattu 3.3.2017. (englanniksi)
10. ↑  Aalto-2-satelliitin ensimmäinen signaali saatiin Japanista *www.aalto.fi*.  25.5.2017. Viitattu 29.6.2023.
11. ↑  QB50-ISS: constellation deployment from the ISS *qb50.eu*. QB50.  Arkistoitu 18.9.2016. Viitattu 2.9.2016. (englanniksi)
12. ↑  Pajunen, Ilpo: Ensimmäinen suomalainen satelliitti viimeisiä testejä vaille valmis lähtöön – rahtimaksu 50 000 euroa kilolta *yle.fi*.  11.11.2015. Yleisradio Oy. Viitattu 11.11.2015.
13. ↑  Mäkinen, Jari: Aalto-1 kääntyi loppusuoralle *tiedetuubi.fi*.  13.5.2015. Tiedetuubi.  Arkistoitu 25.7.2015. Viitattu 24.7.2015.
14. 1 2  Aalto-3 vie 5G:n avaruuteen *aaltosatellites.fi*. Viitattu 13.5.2017. (suomeksi)[vanhentunut linkki]
15. ↑  Aalto-3 satellite project *spacecraft.aalto.fi*. Viitattu 20.4.2017. (englanniksi)
16. ↑  Aalto-3 satelliitti projekti *spacecraft.aalto.fi*. Viitattu 13.5.2017. (suomeksi)
17. ↑  Aalto-3 hakee ESA:n fly yourt satellite -ohjelmaan *aaltosatellites.fi*. Viitattu 13.5.2017. (suomeksi)[vanhentunut linkki]

Aiheesta muualla
----------------

* Kuvia tai muita tiedostoja aiheesta **Aalto (satelliittisarja)** Wikimedia Commonsissa